b'\n_START_ARTICLE_\nChristian Lunn\n_START_SECTION_\nMilit\xc3\xa6r karriere\n_START_PARAGRAPH_\nHan var en s\xc3\xb8n af major, ejer af Knabstrup og Dorthealyst Willars Knudsen Lunn og Henriette Caroline Eleonore f\xc3\xb8dt Hersleb. Han blev 1822 student fra Herlufsholm og underofficer i Kongens Livkorps, 1827 sekondl\xc3\xb8jtnant, 1829 premierl\xc3\xb8jtnant, 1834 kaptajn og kompagnichef, blev 1836 sat uden for nummer og \xc3\xa0 la suite og fik 1843 afsked fra H\xc3\xa6ren.\n_START_SECTION_\nJuridisk karriere\n_START_PARAGRAPH_\nImens blev 1828 Lunn juridisk kandidat, 1830 volont\xc3\xb8r i Danske Kancelli, 1834 kancellist i dettes kontor for kirke- og almueskolesager, 1840 chef for Kancelliets brandforsikringskontor, 1841 chef for dets kontor for lens- og udskrivningssager samt lenssekret\xc3\xa6r og 1848 departementschef for Justitsministeriets 3. departement, 1854 for 2. departement. Den nidk\xc3\xa6rhed, p\xc3\xa5lidelighed og forretningsdygtighed, han i disse stillinger og som medlem af flere vigtige kommissioner havde lagt for dagen, bidrog v\xc3\xa6sentlig til, at man efter omordningen af K\xc3\xb8benhavns Overformynderi i slutningen af 1857 satte ham i spidsen for denne institution. Han omfattede denne virksomhed med varm interesse, og under de overvejelser, der gik forud for Loven af 26. maj 1868, blev der j\xc3\xa6vnlig lagt beslag p\xc3\xa5 hans sagkundskab, ligesom det ogs\xc3\xa5 blev ham, der ledede den praktiske gennemf\xc3\xb8relse af denne lov, if\xc3\xb8lge hvilken alle de tidligere Overformynderier for landet og k\xc3\xb8bst\xc3\xa6derne som en s\xc3\xa6rlig afdeling henlagdes under overformynderen for K\xc3\xb8benhavn. 1869 blev han s\xc3\xa5ledes overformynder. P\xc3\xa5 grund af sv\xc3\xa6kket helbred s\xc3\xb8gte han 1878 sin afsked og fik denne, og han d\xc3\xb8de 19. august 1890 p\xc3\xa5 Frederiksberg._NEWLINE_1842 var han blevet kancellir\xc3\xa5d, 1846 justitsr\xc3\xa5d, 1850 etatsr\xc3\xa5d og ved sin afgang 1878 konferensr\xc3\xa5d. 13. juli 1851 Ridder af Dannebrogordenen, 30. december 1857 Dannebrogsmand og 25. november 1876 Kommand\xc3\xb8r af 2. grad af Dannebrog._NEWLINE_Lunn var desuden 1841 og 1846 sekret\xc3\xa6r i Kommissioner vedr. v\xc3\xa6rnepligt, 1848-80 direkt\xc3\xb8r ved De Klarupske Stiftelser, 1854 tilforordnet i repr\xc3\xa6sentantskabet for Det kgl. octr. alm. Brandassurance-Co. for Varer og Effekter indtil 1858, 1855 formand for Kommissionen vedr. omordning af brandforsikringsv\xc3\xa6senet._NEWLINE_Han blev gift 5. november 1840 i Hellig\xc3\xa5ndskirken med Elise Wilhelmine Lange (31. juli 1817 i K\xc3\xb8benhavn - 27. august 1901 p\xc3\xa5 Frederiksberg), datter af overpr\xc3\xa6sident Michael Lange._NEWLINE_Han er begravet p\xc3\xa5 Frederiksberg \xc3\x86ldre Kirkeg\xc3\xa5rd.'